Laakson sairaala
**Laakson sairaala** on Helsingin kaupungin terveyskeskussairaala, joka sijaitsee Laakson kaupunginosassa. Sairaalan osoite on Lääkärinkatu 8.

Laakson sairaalassa toimii 13 vuodeosaston lisäksi muun muassa kotisairaala sekä sisätautien ja neurologian poliklinikat. Sairaalan tiloissa on röntgenosasto joka kuuluu HUS:n alaisuuteen. Sairaala-alueella sijaitsi helmikuuhun 2022 asti myös Laakson terveysasema.

Historia
--------

Helsingin tuberkuloosisairaala, nykyinen Laakson sairaala valmistumisvaiheessa vuonna 1929
Tuberkuloosisairaala, Laakson sairaala vuonna 1934. Ulkoilmahoitoon soveltuvia makuuterasseja eli "halleja" oli molemmissa paviljongeissa, yläkerrosten makuuterassit olivat 55 metriä pitkiä.
### Tuberkuloosisairaala 1929-1959

Laakson sairaala eli alkuperäiseltä nimeltään Tuberkuloosisairaala päätettin rakentaa vuonna 1924 alun perin tuberkuloosin hoitoa varten Kulkutautisairaalan eli Auroran sairaalan läheisyyteen. Mäntymetsää kasvavaa rinnettä pidettiin ihanteellisena keuhkotautipotilaitten toipumiselle. Alue kuitenkin kuului kaupunginvaltuuston varaamaan Keskuspuistoon, jota ei katsottu voitavan enää supistaa. Asia järjestyi kun Kulkutautisairaalan ja Tuberkuloosisairaalan välille varattiin 220 metrin levyinen kaistale, jotta keskuspuisto voisi jatkua katkeamatta.
Piirustukset laati arkkitehti Eino Forsman kahta sairaalapaviljonkia sekä yhtä hallinto- ja asuntolarakennusta varten. Louhintatyöt aloitettiin vuonna 1925, mikä vuosiluku näkyy rakennusten julkisivussa. Sairaala valmistui kuitenkin vasta vuonna 1929. Sairaalaan johtava katu sai nimekseen Lääkärinkatu.

Sairaalarakennukset ovat korjauksista huolimatta säilyneet pääosin alkuperäisessä ulkomuodossaan. Päärakennus on otettu käyttöön vuonna 1930, ja muut rakennukset vuoteen 1938 mennessä. Kaikki sairaalan 382 sairaansijaa ja 38 lastenosaston potilaspaikkaa täyttyivät välittömästi ja seuraavan vuoden alussa hoitoa jonotti jo 100 uutta potilasta. Tärkeä hoitomuoto oli raitis ulkoilma. Potilaita makuutettiin terasseilla tai he ulkoilivat puistossa. Heikoimpia potilaita varten oli lämmitettyjä makuuhalleja. Aluetta ympäröi vankka muuri – niin myös vertauskuvallisesti: keuhkotauti pelättiin ja keuhkotautisia kartettiin. Hallintorakennuksessa sijaitsi myös Helsingin kaupungin sairaanhoitajakoulu.

Helsingin yliopiston lääketieteellisen tiedekunnan esityksestä sairaalassa alettiin vuonna 1930 antaa lääketieteen kandidaateille opetusta tuberkuloosin hoidossa. Vuonna 1945 sairaalan kolme vuodeosastoa luovutettiin yliopistolle tähän tarkoitukseen. Ilmarintahoitojen lisäksi aloitettiin vuonna 1930 kirurgiset hoidot ja toisen maailmansodan jälkeen alkoivat antituberkuloottiset lääkehoidot. Koska hoitoajat olivat pitkiä, potilaille oli tarjolla työterapiaa sekä harrastustoimintaa: käsitöitä, kirjansidontaa sekä puusepän- ja maalaustöitä sekä vuodesta 1946 lähtien opetusta suomen-, ruotsin-, englannin- ja venäjänkielessä, kirjanpidossa ja konekirjoituksessa.

Toisen maailmansodan aikana Laaksossa hoidettin myös haavoittuineita ja tuberkuloosiin sairastuneita sotilaita. Helmikuussa 1944 Helsingin suurpommituksissa läntinen paviljonki sai osuman, tuhansia ikkunoita rikkoutui ja osastoja jouduttiin sulkemaan.

### Laakson sairaala 1959-

Tuberkuloosin vähennettyä toisen maailmansodan jälkeen rokotusten, joukkotarkastusten ja lääkehoitojen myötä sairaalan toiminta muuttui ja vuonna 1959 se nimettiin Laakson sairaalaksi. Kansanterveyslain tultua vuonna 1972 voimaan se on toiminut Helsingin läntisen suurpiirin terveyskeskussairaalana, jossa erikoissairaanhoitoa annetaan koko kaupungin asukkaille. Nykyisin Laaksossa toimii vuodeosastojen lisäksi mm. päiväsairaalan kotisairaala sekä sisätautien ja neurologian poliklinikat. Sairaalan tiloissa on HUS-Kuvantamisen osana toimiva röntgenosasto ja HUS-LABin laboratorio.

Laakson sairaalan rakennus 4. Etuvasemmalla P-ovi. Esimerkiksi Laakson terveysasema sijaitsi rakennuksen taaemman osan (R-ovi) 1. kerroksessa.
Laakson sairaala-alueen opaskartta (2018 tilanne).
Sairaala-alueella rakennettiin 1970- ja 1980-luvulla lisärakennuksia, asuntoja ja päiväkoti. Esimerkiksi Laakson terveysasema toimi vuoteen 2022 tämän aikakauden rakennuksessa (rak. 4), jotka purettiin, jotta alueelle rakennettavalle uudelle, noin 900-paikkaiselle psykiatriselle suursairaalalle saatiin tilaa.

### Laakson yhteissairaala 2026-

Laakson geriatris-psykiatrinen yhteissairaala tulee korvaamaan Helsingin kaupungin Laakson sairaalan somaattiset vuodeosastot, osan Suursuon sairaalan toiminnasta sekä Auroran sairaalan psykiatrisen toiminnan. HUSin toiminnan osalta yhteissairaala korvaa Psykiatriakeskuksen (ent. Hesperian sairaala) ja lastenpsykiatrisen sairaalahoidon tilat. Ensimmäinen rakennusvaihe valmistuu vuonna 2026.

Uuden Laakson yhteissairaalan huoltoliikenne tulee johtamaan tunnelia pitkin Auroran sairaalan suunnasta Nordenskiöldinkadulta.

Lähteet
-------

1. 1 2 3 4 5 6  Ihatsu, Sanna & Lehtonen, Riitta & Piha, Heikki & Seitsalo, Seppo: "Laakson sairaala", *TERVEISIÄ SAIRAALASTA. Postikortit kertova pääkaupunkiseudun sairaaloiden historiasta.*, ss. 76-79. Helsingin ja Uudenmaan sairaanhoitopiirin taidetoimikunta, 2017. ISBN 9789523010994.
2. ↑  *Laakson sairaala, rakennus 1. Lääkärinkatu 8, 00250 Helsinki*, s. 1. Helsingin kaupunki Kiinteistövirasto, 29.12.2016. Teoksen verkkoversio (viitattu 5.6.2020).
3. ↑  Maija Aalto: Laaksoon suunnitellaan 900 paikan sairaalaa – 70- ja 80-luvun talot puretaan, tilalle rakennetaan uutta (maksumuuri)  7.5.2017. Helsingin Sanomat, hs.fi. Viitattu 17.8.2018.
4. ↑  Katja Kuokkanen: Helsingin Laaksoon tulossa olevan jättimäisen psykiatrisen sairaalan ja Meilahden välille on suunnitteilla miljoonia maksava tunneli (maksumuuri)  20.5.2018. Helsingin Sanomat, hs.fi. Viitattu 17.8.2018.
5. ↑  Laakson yhteissairaala | HUS *www.hus.fi*. Viitattu 5.2.2024.
6. ↑  Lähiympäristö *Laakson yhteissairaala*. Viitattu 5.2.2024.

Aiheesta muualla
----------------

* Kuvia tai muita tiedostoja aiheesta **Laakson sairaala** Wikimedia Commonsissa

* Helsingin kaupunki: Laakson sairaala (hel.fi)
* Laakson sairaala (hus.fi)
* Linnoitus kärsimyksiä vastaa. Kuvia Helsingin vasta-avatusta tuberkuloosiparantolasta, Suomen Kuvalehti, 08.06.1929, nro 23, s. 20, Kansalliskirjaston digitaaliset aineistot